ماهكان ءِ سوك
ماه ءِ ارس ،
 ترا گِنداں
 و مَهكان ءِ من لرزوكيں لـُـنٹ و ساهگ ءَ ،
 بهار ءِ من نشار ءِ رنگ گاريناں
 زمين ءِ كـَپتـَگيں بَـچّ و جَنِكانی
 پُرُشتگيں اميت هزاريناں !
منی سوگی ايں همبل بيا !
 منی تو سهتگيں زِردانی آس ئے آس
 ترا من زيملے باں
 جان ءِ اوتاكاں ،
 دل ءِ بنداں گوں بنداں
 كـَـلات ءِ پَئيم تئی ِزيْمَـل
 من و تو زيملاں ننداں
ترا من زيملے بنداں ،
 چه مهر و دوستی ءِ گالاں
 چه بـِچكـَـند و اُميتاں ، زند روديناں
 من و تو هور و يكجاه ، بانزليں بالاں
 چه سُهتگيں پُهـلاں سَر گـُـوَز باں
 ترا !
 من پَـٹ و كوهاں ماں ،
 هزار چم گوں ، ندارگ باں
 تئی نَنگار ءِ پَد رَند ءِ بَدَل
 بُمب ءِ نشان پرچا ؟!
منی سوگی ايں همبل بيا !
 ترا من زيملے بنداں
 هزاراں گال گچينی گوں
 بهار ءِ رنگ گوں رنگيناں
 تئی باندات ءِ باندات ءَ
 چه مهر و گلزمين و زند
 _ سَبزيناں ؛
 ترا چه كوه بن ءِ ، من چمگاں
 سَرد آپ تِنگيناں
 و مهر ءِ چه كِشار ءِ نيبگاں ،
 بُـود و ، اميت پَكـّـيں واريناں !
ماه ءِ ارس !
 ترا گنداں
 منی بيلی ، دل ءِ من لـَرزگاں زاناں ،
 كه
 بے گاليں مودگاں سك انت…
 هزارگنجيں چو منی مات و منی پت هم
 دران ڈيهی چه من سست انت …!
منی همبل !
 تئی ارساں ، بهار انت ليمر انت پرچا
 بيا سهر پلے ءَ
 پَٹے ماں بے آپيں
 لـَواراں گيمراں بيت چه …
بيا ماتانی نازينكاں
 پَدا ما چادراں بنداں
 بيا كه گلزمين ءَ ما وتی مهر ءِ سَپَر _ سفر _ زوراں
 بيا كه ماهكان ءَ ما وتی هر پَٹ ءِ مهمانی
 _ پدا لوٹــاں
 بيا كه ما و مَهكان ،
 شاده ءِ ديوان ءَ يكجاه باں …
كريم بلوچ _ تهل